‘Engel’ wat dogtertjie red opgespoorWinique van Zyl. Foto: Verskaf Die man wat moontlik die vierjarige Winique van Zyl van Vereeniging se lewe gered het, is opgespoor. Maroela Media het vroeër berig Monique van Zyl het op 22 April haar dogtertjie, Winique, by die kleuterskool gaan haal. Sy was op pad terug werk toe en Winique het aan ŉ lekker begin stik. Monique het paniekerig geraak en uit die motor gespring in ŉ poging om hulp te kry. ŉ Man het hulle dadelik te hulp gesnel en Winique gehelp. Die Van Zyl-gesin het ná die voorval na die “engel” wat hul dogter se lewe gered het, begin soek. Die “engel” is intussen opgespoor en sy naam is Manie Blignaut (44) van Drie Riviere. Manie het na die Vaal-gemeenskapsradiostasie 90.6 FM geluister toe die omroeper na Maroela Media se berig verwys het. “Ek het dit gehoor en gedink maar dis mos ek van wie hulle praat. Ek het toe Maroela se berig gelees en geweet. My vrou [Nelsie] het gesê ek moet kontak maak, maar ek het aanvanklik nie gedink dis nodig nie. Sy het my oortuig om dit te doen aangesien die gesin graag vir my wou dankie sê.” Manie en sy vrou Elsie Volgens Manie het hy die betrokke dag in sy bakkie by ŉ rooi verkeerslig gesit nadat hy sy 14-jarige seun by die skool gaan haal het. “Die lig het oorgeslaan na groen, maar sy [Monique] het nie gery nie. Ek het gesien sy is besig met ŉ kind en het dadelik gedink iets is fout. Ek het agter haar motor stilgehou en uitgespring. Ek het na die motor gehardloop en gesien die dogtertjie [Winique] stik en die traantjies loop. Ek het haar mond oopgemaak, maar kon nie sien wat gaan aan nie. Ek het haar tongetjie platgedruk en toe is die lekker in haar keel af.” Monique het intussen met Manie kontak gemaak en haar waardering uitgespreek vir sy optrede. “Sy het gesê hulle waardeer dit so baie en weet nie hoe om genoeg dankie te sê nie. Ek het gesê dit is ŉ groot plesier. Dit het al met ons kinders ook gebeur, so ek het geweet wat om te doen. Ons weet mos alles gebeur met ŉ rede,” het Manie gesê met verwysing na die feit dat hy op dié dag op die spesifieke tyd en plek was. Volgens Monique kan sy steeds nie beskryf hoe dankbaar sy is dat Manie hulle gehelp het nie. “Hy was werklik daai dag ons engel. Winique het ook baie dankie gesê vir die oom. Hy is ’n held.”